**Nicolay André Ramm** (født 23. desember 1988 i Asker) er en norsk journalist, artist, programleder, komiker og skuespiller.

Bakgrunn og virke
-----------------

Han har bakgrunn fra journalistikkstudiet ved Høgskolen i Oslo, og han har teaterutdannelse fra East 15 Acting School i London.

Ramm startet sin karriere i NRK Sport og VG-sporten, med flere år som sportsjournalist. Senere ble han programleder for nettsatsingen *Helt Ramm* på NRK, og han har laget flere programmer knyttet opp mot store idrettsarrangementer: *Helt Ramm – Gi Litt Falun* fra ski-VM 2015 i Falun, *Helt Ramm – Pling i Kollen* fra VM i skiskyting i Holmenkollen 2016, *Helt Ramm – Lahtikrampe* fra ski-VM 2017 i Lahtis, *Helt Ramm – Vinter-LOL* fra OL i Pyeongchang i 2018 og *Helt Ramm – Alpestreker* fra ski-VM 2019 i Seefeld. Programmene i forbindelse med Ski-VM har han laget i tospann med den svenske skiløperen Robin Bryntesson. 

I januar 2016 var han medprogramleder for *Idrettsgallaen 2016* på NRK1, ledet av Anne Rimmen. I november 2016 var han programleder for *MGPjr 2016* sammen med Ingrid Gjessing Linhave og året etter programleder for *MGPjr 2017* sammen med Mikkel Niva. Han vant publikumsprisen under Gullruten 2018 for *MGPjr 2017* og *Helt Ramm - Vinter-LOL*. Han var dessuten nominert til publikumsprisen under Gullruten 2017 og Gullruten 2019. Ramm var programleder for *Idrettsgallaen 2019* sammen med Tiril Sjåstad Christiansen. Under Humorprisen 2019 vant han prisen årets morsomste på TV, en pris hvor publikum stemmer frem vinneren.

Ramm er også med i humor-sanggruppa Punchline der han, sterkt inspirert av Jon Niklas Rønning, synger, skriver sketsjer og arrangerer musikken. I 2012 regisserte og skrev han Rudrevyen *2012* på Rud videregående skole sammen med Simen Sandberg, til terningkast seks i *Aftenposten*. Revyen vant også to priser under Revykavalkaden samme år.

Ramm var i sin ungdom med i rapgruppa To små karer som vant Melodi Grand Prix junior i 2002.

Ramm deltok i VM på gresski i Østerrike i 2017, hvor han kom på 50. plass med tiden 1.07,56.

I februar 2019 ga han ut singelen «Raske briller», som toppet VG-lista i tre uker i mars 2019. For låten ble han nominert til Spellemannprisen 2019 i klassen årets låt.

TV
--

* *MGPjr 2002* som deltaker (2002)
* *Helt Ramm* (2015-2019)
* MGPjr 2016 som programleder (2016)
* MGPjr 2017 som programleder (2017)
* *Huskestue* (2017)
* *Beat for beat* (2017)
* *Sommeråpent* (2017)
* *Ramm, ferdig, gå!* (2018)
* *Jorden rundt på 6 steg* (2018)
* *Idrettsgallaen 2019* programleder sammen med Tiril Sjåstad Christiansen (for året 2018)
* *Idrettsgallaen 2020* programleder sammen med Birgit Skarstein (for året 2019)
* *Maskorama* i «detektivpanelet» sammen med Jan Thomas og Marion Ravn (2020)

Referanser
----------

1. ↑   «Gullrutens arkiv for 2018»[Hentet fra Wikidata]
2. ↑  «GULLRUTEN 2018». *nrk.no*. 5. mai 2018. Besøkt 6. mai 2018.
3. ↑  «Dette er de nominerte til Gullruten 2019». *nrk.no*. 5. april 2019. Besøkt 7. mai 2019.
4. ↑  Amlie, Helene (6. november 2018). «Tiril Sjåstad Christiansen og Nicolay Ramm leder Idrettsgallaen». *NRK*. Besøkt 26. februar 2019.
5. ↑  ««Strømmeland» er årets morsomste humorprogram». *nrk.no*. 17. januar 2020. Besøkt 18. januar 2020.
6. ↑  Ørstavik,
 Maren (5. januar 2012): «Riktig på Rud» Arkivert 19. april 2016 hos Wayback Machine. Byliv, *Aftenposten*
7. ↑  NRK Sport (17. februar 2018). «Nicolay Ramm deltar i VM på gress-ski!». Besøkt 8. august 2018.
8. ↑  «Spellemannominasjoner 2019». *nrk.no*. 7. februar 2020. Besøkt 8. februar 2020.
9. ↑  Sivertsen, Eirin Venås (1. september 2016). «Ingrid Gjessing Linhave og Nicolay Ramm leder årets MGP Junior». *NRK*. Besøkt 19. februar 2022.
10. ↑  Bergmo, Tonje (25. oktober 2017). «Her er programlederne for MGPjr 2017». *NRK*. Besøkt 19. februar 2022.

Eksterne lenker
---------------

* (en) Nicolay Ramm på Internet Movie Database Rediger på Wikidata

* (en) Nicolay Ramm hos The Movie Database Rediger på Wikidata